На основу Стаута Српског касачког савеза Управни одбор Српског касачог савеза је на седници одржаној 20.03.2023. године у Србобрану донео:

**ПРАВИЛНИК О МЕДИЦИНСКОЈ ЗАШТИТИ СРПСКОГ КАСАЧКОГ САВЕЗА**

**Члан 1.**

Правилником о медицинској заштити у Српском касачком савезу (у даљем тексту: правилник) уређује се брига за очување и унапређење здравља спортиста, уређују се општи и посебни интереси у здравственој заштити спортиста, надзор над спровођењем здравствене заштите спортиста, заштита спортиста од допинга, заштита спортиста од неадекватне употребе суплемената, као и друга питања од значаја за организацију и спровођење здравствене заштите спортиста - како на такмичењима тако и за време тренажног процеса.

**Члан 2.**

Здравствена заштита, у смислу овог правилника, јесте организована и свеобухватна делатност Српског касачког савеза са основним циљем да се оствари највиши могући ниво очувања и унапређења здравља спортиста.

**Члан 3.**

Спортисти узраста од 16 година који се баве касачким спортом представљају категорије спортиста од посебног интереса у унапређењу и очувању здравља спортиста Српског касачког савеза.

**1. МЕДИЦИНСКА ЗАШТИТА СПОРТИСТА**

**Члан 4.**

Медицинска заштита спортиста подразумева следеће:

1. претходни лекарски преглед;

2. периодични систематски прегледи спортиста;

3. посебни систематски прегледи спортиста;

4. тестирање спортиста и специјалистички лекарски преглед;

5. улога лекара у националним селекцијама и клубовима;

6. улога осталих стручњака у раду са националним селекцијама;

7. медицинска заштита спортиста на такмичењима.

Обим, садржај и врста прегледа регулише се посебним правилником који заједнички доносе Министарсто здравља и Министарство омладине и спорта Републике Србије.

**1.1. ПРЕТХОДНИ ЛЕКАРСКИ ПРЕГЛЕД**

**Члан 5.**

Пре почетка тренирања у спортским удружењима (клубовима) члановима Српског касачког савеза, сваки будући спортиста мора спортском стручњаку (тренеру) који води тренажни процес приложити документ о обављеном претходном лекарском прегледу.

Заступник Српског касачког савеза одговоран је за контролу испуњености ове обавезе (претходни лекарски преглед).

**1.2. ПЕРИОДИЧНИ СИСТЕМАТСКИ ПРЕГЕЛЕДИ СПОРТИСТА**

**Члан 6.**

Клубови и регистровани спортисти Српског касачког савеза (у даљем тексту: СКАС) су обавезни испунити законску обавезу које се односи на периодични превентивни здравствени преглед, који се обавља на сваких 6 (шест) месеци.

Без потврде о извршеном лекарском прегледу и оцене лекара о способности спортисте, спортисти не могу да наступе ни на једном такмичењу у организацији СКАС-а или неке његове чланице, нити да учествовују у тренажном програму у организацији СКАС-а или неке његове чланице.

Контролу лекарског прегледа на такмичењима проверава технички делегат или предсeдник судијског колегијума.

Обавеза је клубова је да приликом прве регистрације спортиста доставе уз молбу за регистрацију и потврду о позитивном лекарском прегледу спортисте за којег се прави прва регистрација.

Против спортисте, тренера и клуба који прекрше ове законске одредбе подноси се пријава Дисциплинском суду.

**1.3. ТЕСТИРАЊЕ СПОРТИСТА И СПЕЦИЈАЛИСТИЧКИ ПРЕГЛЕД**

**Члан 7.**

У циљу праћења развоја врхунских и перспективних спортиста ради се тестирање и специјалистички преглед у заводима за спорт.

Стипендисти Министарства омладине и спорта Републике Србије обавезни су да се 2 (два) пута годишње подвргну тестирању и да изврше специјалистички лекарски преглед у Републичком заводу за спорт и медицину спорта.

Спортисти који не испуне ову обавезу не могу да буду корисници националне стипендије која добијају од Министарства омладине и спорта Републике Србије.

**1.4. УЛОГА ЛЕКАРА У НАЦИОНАЛНИМ СЕЛЕКЦИЈАМА И КЛУБОВИМА**

**Члан 8.**

Управни одбор СКАС-а у складу са потребама, именује лекара репрезентације чија је основна улога да непосредно ради са спортистима и тренерима на очувању и унапређењу здравља спортиста.

Лекар репрезентативне селекције у раду на повереним задацима, сарађује са спортским организацијама и лицем одређеним за надзор над спровођењем мера за превенцију и борбу против допинга.

Посебна улога лекара је у спречавању настанка повреда спортиста.

У случају настанка повреда лекар репрезентације води непосредну бригу о санирању повреде и проводи све неопходне активности да се спортиста у оптималном року врати тренажном процесу и укључи у такмичења.

Лекар репрезентације води бригу о коришћењу суплементације и у сарадњи са нутриционистом прави оптималан индивидуални програм суплементације за све репрезентативце који се налазе у репрезентативном програму.

Лекар репрезентативне селекције је дужан да у свом раду нарочиту пажњу посвети здравственом васпитању у погледу превенције и борбе против допинга.

Лекар репрезентације се налази уз спортисту за време провођења допинг контроле на међународним или домаћим такмичењима на којима је присутан, заступа најбољи интерес спортисте и пружа потребне информације контролорима везано за коришћење суплементације и евентуално узимања средстава за која је, код Антидопинг агенције Републике Србије прибављено терапијско изузеће - ТУЕ, а везани су за лечење спортиста.

**Члан 9.**

Клубови чланови СКАС-а имају обавезу да у циљу заштите својих спортиста ангажују клупског лекара који ће имати обавезу да се брине о здрављу њихових спортиста на начин и у обиму како то одлучи извршни орган клуба.

**1.5. УЛОГА ОСТАЛИХ СТРУЧЊАКА У РАДУ СА НАЦИОНАЛНИМ СЕЛЕКЦИЈАМА**

**Члан 10.**

У циљу свеобухватног рада са националним селекцијама, СКАС може за потребе побољшања тренажног процеса и припрема за велика међународна такмичења да ангажује и следеће специјалисте за поједине области и то:

1. психологе,

2. нутриционисте,

3. физиотерапеуте,

4. масере,

5. и остале стручњаке из поља медицине.

**1.6. МЕДИЦИНСКА ЗАШТИТА СПОРТИСТА НА ТАКМИЧЕЊИМА**

**Члан 11.**

На свим домаћим такмичењима које организује СКАС и клубови који су чланови СКАС-а обавезно је присуство лекара доктора медицине и санитетског возила.

Без присуства лекара и санитетског возила не може се одржати такмичење у коњичком спорту.

Улога лекара на такмичењима је да буде присутан на прегледу и да спортистима који не задовољавају основне здравствене критеријуме које прописују правила коњичког спорта забрани наступ због заразне болести.

Задатак лекара који дежура на такмичењу у коњичком спорту је да у случају повреде или болести укаже хитну и неодложну медицинску помоћ такмичарима, да у најбољем интересу такмичара оцени његову способност да настави са такмичењем, те учествује у доношењу одлуке о наставку или прекиду учешћа на такмичењу из медицинских разлога.

У случају да нема услова да се такмичар одмах и на месту дефинитивно медицински збрине, лекар на такмичењу ангажује тим службе хитне медицинске помоћи који ће преузети бригу о наставку лечења повређеног или болесног такмичара.

Одлуку званичног лекара на такмичењу, о забрани даљег наступа због угрожавања здравља спортиста, мора поштовати судија који обавља функцију председника судијског коегијума.

Не постоји жалба и приговор на ову одлуку званичног лекара на такмичењу.

**Члан 12.**

На међународним такмичењима организатор је дужан да ангажује довољан број медицинских радника (лекара и медицинских сестара). Уз присуство медицинског особља потребно је обезбедити и адекватно возило за транспорт теже повређених спортиста.

**2. МЕДИЦИНСКА ЗАШТИТА СПОРТСКИХ СТРУЧЊАКА**

**Члан 13.**

Обавеза утврђивања здравствене способности постоји и за стручњаке у спорту: спортске стручњаке и спортске судије.

Правила о утврђивању опште здравствене способности примењују се и на спортске стручњаке и спортске судије у складу са Законом о спорту и подзаконским актима.

**Члан 14.**

У такмичењима у касачком спорту може учествовати спортски стручњак коме је у складу са Законом и подзаконским актима пре одржавања тог такмичења утврђена општа здравствена способност за обављање спортских активности, односно делатности.

**Члан 15.**

Обавеза утврђивања посебне здравствене способности о медицинској заштити постоји, најмање једном годишње, и за спортске стручњаке који раде са спортистима.

**3. ЗДРАВСТВЕНА КОМИСИЈА СРПСКОГ КАСАЧКОГ САВЕЗА**

**Члан 16.**

У циљу унапређења здравствене заштите спортиста Управни одбор СКАС-а може да именује Здравствену комисију.

Здравствена комисија се састоји од 3-5 чланова у којој се налазе стручњаци из подручја спортске медицине, ортопедије, нутрициониста, психолог и др.

Основни задатак и улога Здравствене комисије је да води општу политику здравствене заштите и да преко специјализованих институција проводи краткорочне и дугорочне планове здравствене заштите спортиста, везано за коришћење суплемената, санацију повреда спортиста, едукацију спортиста везано за допинг средства, коришћење суплементације.

Најмање једном годишње на тренерском семинару врши едукацију тренера по актуелним питањима везаних за здравствену заштити спортиста.

**4. ЗАШТИТА СПОРТИСТА ОД ДОПИНГА**

**Члан 17.**

СКАС доноси Правилник о мерама за превенцију и спречавање допинга и Програм антидопинг деловања, којим се ближе уређује рад СКАС-а у области заштите спортиста од допинга.

Сви субјекти у СКАС-у (савези, клубови, тренери, спортисти, национални и клупски лекари,стручњаци у спорту и др.) дужни су да у оквирима својих могућности активно учествују у раду на превенцији и борби против допинга и имплементацији Правилника о мерама за превенцију и борбу против допинга, те Програма антидопинг деловања.

**5. ЗАШТИТА СПОРТИСТА ОД НЕАДЕКВАТНЕ УПОТРЕБЕ СУПЛЕМЕНАТА**

**Члан 18.**

Здравствена комисија и лекар репрезентације праве годишњи програм рада у којем се између осталог налази:

* надзор индивидуалног узимања суплемената од стране репрезентаиваца и

перспективних младих спортиста и

* организован здравствено-васпитни рад у циљу подизања нивоа знања и свести

спортиста и тренера, а посебно младих возача узраста до 20 године, о бенефитима адекватне суплеметације исхрани и штетностима које проистичу из злоупотребе суплеметације исхрани.

У циљу едукације спортиста, а посебно јуниора узраста од 16 до 20 година, обавезно је одржавање предавања од стране стручњака из домена суплементације са акцентом на указивање штетности од непримереног и великог броја узимања суплемената.

**ПРЕЛАЗНЕ И ЗАВРШНЕ ОДРЕДБЕ**

**Члан 19.**

Једини орган меродаван за тумачење овог правилника је Управни одбор СКАС-а.

**Члан 20.**

Правилник ступа на снагу 8 дана од дана његовог објављивања.

СКАС

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранислав Јокић, председник